**Halli lepa järglaskatse**

***Hall lepp (Alnus incana (L.) Moench)*** *on Eestis laialt levinud ja vitaalne pioneerpuuliik ning omab metsanduses perspektiivi peamiselt potentsiaalse taastuvenergiaressursina, kuid kvaliteetsematest puistutest on võimalik saada ka saepalki.*

Halli lepa järglaskatse rajamiseks valiti 2013. a. välja 25 erivanuselist halli-lepa plusspuud enam kui 35-st puistust. Puude valikul järgiti peamisi plusspuude valiku põhimõtteid. Vähestel juhtudel koguti seemneid kasvavatelt puudelt, enamasti seemnete varumiseks puud langetati. Seetõttu ei saa valitud puid lugeda klassikalisteks plusspuudeks. Seemnetest kasvatati Järvselja taimlas üheaastased seemikud.

2015. a. mais istutatierinevate plusspuude järglased katsealale plokkidena. Iga seemnepartii istutati vähemalt kolmes korduses, igale kordusele 10 puud seaduga 1 x 1 m (10 000 puud hektarile). Suurem korduste arv võimaldab saada statistiliselt suurema usaldusväärsusega tulemusi, kui puude arvu suurendamine kordustes. Servaefekti vältimiseks istutati katseala ümber samade plusspuude järglastest puhver.

Halli lepa järglaskatse on näitlik õppematerjal metsandustudengitele metsaselektsiooni õppeaines. Samuti on see näidisala oluline objekt erinevate õppeainete (Eesti metsad, metsakasvatus, metsanduse üldkursus) praktikumide läbiviimisel. Antud ala on ka põnev näidisobjekt Järvselja Õppe- ja katsemetskonda külastavatele metsaomanikele ning loodushuvilistele.

Halli lepa järglaskatse tulemused võimaldavad selgitada, millisel määral emapuude omadused päranduvad järglaskonda. Lehtpuudest on Eestis siiani läbi viidud vaid üks sarnane uurimus sanglepa kohta (Hainla, 1985). Tegemist on ka väga hea võrdlusmaterjaliga halli lepa kultuuri kasvust ja arengust endisel põllumaal.